DA Den Europæiske Unions Tidende CE 45/58

Regnskabskrav til små og mellemstore selskaber

P6_TA(2008)0635

Europa-Parlamentets beslutning af 18. december 2008 om regnskabskrav til små og mellemstore selskaber, navnlig mikroenheder

(2010/C 45 E/10)

Europa-Parlamentet,

— der henviser til artikel 192, stk. 2, og 232, stk. 2, i EF-traktaten,

— der henviser til rammeaftalen af 26. maj 2005 om forbindelserne mellem Europa-Parlamentet og Kommissionen (1),

— der henviser til sin beslutning af 21. maj 2008 om enklere erhvervsbetingelser for selskaber inden for selskabsret, regnskabsførelse og revision (2),

— der henviser til Kommissionens meddelelse af 25. juni 2008 med titlen »'Tænk småt først. En »Small Business Act« for Europa« (KOM(2008)0394),

— der henviser til udtalelsen fra den højtstående gruppe af uafhængige interessenter vedrørende administrative byrder af 10. juli 2008 med titlen »Reduktion af administrative byrder — prioriteret område: selskabsret/årsregnskaber«,

— der henviser til sin holdning af 18 december 2008 fastlagt ved førstebehandlingen med henblik på vedtagelse af Europa-Parlamentets og Rådets direktiv 2008/…/EF om ændring af Rådets direktiv 78/660/EØF og 83/349/EØF for så vidt angår visse oplysningskrav til mellemstore selskaber og kravet om udarbejdelse af konsoliderede regnskaber (3),

— der henviser til Kommissionens redegørelse til Parlamentet om mellemstore selskabers regnskabsmæssige forpligtelser, afgivet under mødet den 18. december 2008,

— der henviser til forretningsordenens artikel 103, stk. 2,

A. der henviser til, at de nuværende regler indeholdt i Rådets fjerde direktiv 78/660/EØF af 25. juli 1978 på grundlag af traktatens artikel 54, stk. 3, litra g), om årsregnskaberne for visse selskabsformer (fjerde selskabsdirektiv) (4) og Rådets syvende direktiv 83/349/EØF af 13. juni 1983 på grundlag af traktatens artikel 54, stk. 3, litra g), om konsoliderede regnskaber (syvende selskabsdirektiv) (5), er meget byrdefulde for små og mellemstore virksomheder og navnlig for mikroenheder (meget små virksomheder),

B. der henviser til, at den højtstående gruppe af uafhængige interessenter vedrørende administrative byrder i sin ovennævnte udtalelse allerede har opfordret Kommissionen til at undtage mikroenhederne fra regnskabsdirektiverne,

1. erindrer Kommissionen om, at et sammenhængende og harmoniseret regnskabssystem i Den Europæiske Union fremmer handelen i det indre marked, men at mikroenheder samtidig er overbebyrdede af de nuværende regnskabsbestemmelser; og at disse virksomheder f.eks. kan være små detailhandlende og håndværksfirmaer; erindrer endvidere Kommissionen om, at disse virksomheder, hvis de hovedsageligt har deres aktiviteter i en enkelt medlemsstat på lokalt eller regionalt plan, hverken har indflydelse på det indre marked eller på konkurrencen inden for EU, og at medlemsstaterne derfor bør have mulighed for helt eller delvist at undtage disse virksomheder fra de obligatoriske regnskabsforpligtelser;

2. opfordrer Kommissionen til at fremsætte et lovgivningsforslag, der giver medlemsstaterne mulighed for at undtage de virksomheder fra fjerde og syvende selskabsdirektivs anvendelsesområde, som på statustidspunktet ikke overskrider de numeriske grænser for to af følgende tre kriterier:

— statussum: 500 000 EUR

— nettoomsætning: 1 000 000 EUR

— gennemsnitligt antal medarbejdere i løbet af regnskabsåret: 10

hvis disse virksomheders forretningsaktiviteter foregår på lokalt eller regionalt plan inden for en enkelt medlemsstat;

3. opfordrer Kommissionen til med henblik på at fremme forenkling og samordning af selskabsretten, navnlig af reglerne om regnskabsaflæggelse, i det indre marked at fortsætte sine bestræbelser på at revidere fjerde og syvende selskabsdirektiv og inden udgangen af 2009 forelægge et forslag til en ensartet europæisk ramme for regnskabsaflæggelse; erindrer om, at en ensartet standard vil mindske de administrative byrder for alle små og mellemstore virksomheder og øge gennemsigtigheden for alle relevante interessenter, samt at forenkling også i høj grad bør stimuleres af en struktureret europæisk indførelse af XBRL (Extensible Business Reporting Language);

4. pålægger sin formand at sende denne beslutning til Kommissionen.

(1) EUT C 117 E af 18.5.2006, s. 125.

(2) »Vedtagne tekster«, P6_TA(2008)0220.

(3) »Vedtagne tekster«, P6_TA(2008)0631.

(4) EFT L 222 af 14.8.1978, s. 11.

(5) EFT L 193 af 18.7.1983, s. 1.